Președintele rus Vladimir Putin l-a înlocuit pe Serghei Șoigu, aliatul său pe termen lung, din funcția de ministrul al apărării, la peste doi ani de la începutul războiului din Ucraina, a anunțat duminică Camera Superioară a Parlamentului.
După ce Mihail Mișustin a fost confirmat ca premier de către Duma de Stat, vineri, acesta a prezentat lista cu miniștrii din noul Executiv, care conform legii trebuie format după depunerea jurământului președintelui.
Dar, potrivit Constituţiei, premierul nu poate propune Dumei de Stat candidaţii pentru ministerele care îi raportează direct preşedintelui Federaţiei Ruse. Acestea sunt Ministerul de Interne, Ministerul de Externe, Ministerul pentru Situaţii de Urgenţă, Ministerul Apărării şi Ministerul Justiţiei.
Astfel că, Vladimir Putin numește candidaţii la posturile de şefi ai acestor ministere şi teoretic se consultă cu Consiliul Federaţiei.
Duminică, Camera Superioară a Parlamentului a transmis că Putin l-a desemnat pe Andrei Belousov, fost vicepremier, drept nou ministru al Apărării, în locul aliatului său Serghei Șoigu.
De asemenea, Putin a înaintat și propunerea ca Serghei Lavrov să rămână ministru de externe.
Putin l-a înlăturat și pe Nikolai Patruşev din postul de secretar al Consiliului de Securitate al Federaţiei Ruse, conform agenţiilor ruse de presă.